Document ID: 32011D0062

KOMISIJAS LĒMUMS
(2011. gada 10. janvāris),
ar ko atbilstīgi Padomes Direktīvai 92/43/EEK pieņem Kopienas nozīmes teritoriju ceturto atjaunināto sarakstu alpīnajam bioģeogrāfiskajam reģionam
(izziņots ar dokumenta numuru C(2010) 9663)
(2011/62/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais alpīnais bioģeogrāfiskais reģions ietver Savienības teritoriju Alpos (Austrija, Itālija, Vācija, Francija un Slovēnija), Pirenejos (Francija un Spānija), Apenīnu kalnos (Itālija), Fenoskandijas kalnu ziemeļu daļā (Zviedrija un Somija), Karpatus (Polija, Slovākija un Rumānija), Balkānu, Rilas, Pirinas, Rodopas un Saštinska Sredna Goras kalnus (Bulgārija), kā tas noteikts bioģeogrāfiskajā kartē, ko 2005. gada 25. aprīlī apstiprināja komiteja, kas izveidota saskaņā ar minētās direktīvas 20. pantu, turpmāk “Biotopu komiteja”.
(2)
1995. gadā uzsāktā procesa kontekstā jāturpina Natura 2000 tīkla faktiskā izveidošana, jo šis tīkls ir būtisks bioloģiskās daudzveidības aizsardzības elements Savienībā.
(3)
Kopienas nozīmes teritoriju sākotnējais saraksts un pirmie trīs atjauninātie saraksti alpīnajam bioģeogrāfiskajam reģionam Direktīvas 92/43/EEK nozīmē tika pieņemti ar Komisijas Lēmumu 2004/69/EK (2), Lēmumu 2008/218/EK (3), Lēmumu 2009/91/EK (4) un Lēmumu 2010/42/ES (5). Pamatojoties uz Direktīvas 92/43/EEK 4. panta 4. punktu un 6. panta 1. punktu, teritorijām, kas iekļautas Kopienas nozīmes teritoriju sarakstā alpīnajam bioģeogrāfiskajam reģionam, attiecīgā dalībvalsts iespējami drīz, bet ne vēlāk kā sešu gadu laikā piešķir īpaši aizsargājamas dabas teritorijas statusu, nosakot aizsardzības prioritātes un vajadzīgos aizsardzības pasākumus.
(4)
Natura 2000 tīkla teritoriju sastāvs ir mainīgs, un tāpēc Kopienas nozīmes teritoriju sarakstus pārskata. Tādēļ ir vajadzīgs ceturtais alpīnā bioģeogrāfiskā reģiona teritoriju saraksta atjauninājums.
(5)
No vienas puses, Kopienas nozīmes teritoriju saraksta ceturtais atjauninājums alpīnajam bioģeogrāfiskajam reģionam ir vajadzīgs, lai tajā iekļautu tās papildu teritorijas, ko dalībvalstis kopš 2008. gada ierosinājušas noteikt par Kopienas nozīmes teritorijām alpīnajam bioģeogrāfiskajam reģionam Direktīvas 92/43/EEK 1. panta nozīmē. Pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, piemērojami iespējami drīz, bet ne vēlāk kā sešu gadu laikā no dienas, kad pieņemts Kopienas nozīmes teritoriju ceturtais atjauninātais saraksts alpīnajam bioģeogrāfiskajam reģionam.
(6)
No otras puses, Kopienas nozīmes teritoriju saraksta ceturtais atjauninājums alpīnajam bioģeogrāfiskajam reģionam ir vajadzīgs, lai atspoguļotu to informāciju par pārmaiņām teritorijā, kuru dalībvalstis iesniegušas pēc Kopienas sākotnējā saraksta un pirmo trīs atjaunināto sarakstu pieņemšanas. No šāda viedokļa Kopienas nozīmes teritoriju ceturtais atjauninātais saraksts alpīnajam bioģeogrāfiskajam reģionam ir Kopienas nozīmes teritoriju saraksta konsolidēta versija alpīnajam bioģeogrāfiskajam reģionam. Tomēr jāuzsver, ka pienākumi, kas izriet no Direktīvas 92/43/EEK 4. panta 4. punkta un 6. panta 1. punkta, piemērojami iespējami drīz, bet ne vēlāk kā sešu gadu laikā no dienas, kad pieņemts Kopienas nozīmes teritoriju sākotnējais saraksts vai pirmie trīs atjauninātie saraksti alpīnajam bioģeogrāfiskajam reģionam atkarībā no tā, kurā sarakstā Kopienas nozīmes teritorija kā tāda tika iekļauta pirmo reizi.
(7)
To alpīnā bioģeogrāfiskā reģiona teritoriju sarakstus, kuras ierosināts atzīt par Kopienas nozīmes teritorijām Direktīvas 92/43/EEK 1. panta nozīmē, attiecīgās dalībvalstis nosūtījušas Komisijai laikā no 2002. gada marta līdz 2009. gada novembrim saskaņā ar minētās direktīvas 4. panta 1. punktu.
(8)
Ierosināto teritoriju saraksti bija papildināti ar informāciju par katru teritoriju tādā formātā, kā noteikts ar Komisijas 1996. gada 18. decembra Lēmumu 97/266/EK par formu, kādā sniedzama informācija par Natura 2000 ierosinātajām teritorijām (6).
(9)
Minētajā informācijā ietilpst visjaunākā un aktuālākā teritorijas karte, ko nosūtījusi attiecīgā dalībvalsts, kā arī teritorijas nosaukums, atrašanās vieta, platība un dati, kurus iegūst, piemērojot Direktīvas 92/43/EEK III pielikumā norādītos kritērijus.
(10)
Pamatojoties uz saraksta projektu, kuru Komisija sagatavojusi, vienojoties ar katru attiecīgo dalībvalsti, un kurā norādītas teritorijas, kam ir raksturīgi prioritāri dabiskie biotopi vai prioritāras sugas, ir jāpieņem par Kopienas nozīmes teritorijām izraudzīto teritoriju ceturtais atjauninātais saraksts alpīnajam bioģeogrāfiskajam reģionam.
(11)
Direktīvas 92/43/EEK 11. pantā noteiktās uzraudzības gaitā pastāvīgi papildinās zināšanas par dabisko biotopu tipu un sugu sastopamību un izplatību. Tāpēc Kopienas nozīmes teritoriju izvērtēšanu un atlasi veica, izmantojot pilnīgāko patlaban pieejamo informāciju.
(12)
Dažas dalībvalstis vēl nav ieteikušas pietiekami daudz teritoriju, lai izpildītu Direktīvas 92/43/EEK prasības par konkrētiem biotopu tipiem un sugām. Tāpēc attiecībā uz šīm sugām un biotopu tipiem Natura 2000 tīkla izveidi nevar uzskatīt par pabeigtu. Ņemot vērā to, ka informācijas saņemšana un vienošanās panākšana ar dalībvalstīm ir aizkavējusies, ir jāpieņem teritoriju ceturtais atjauninātais saraksts, kas saskaņā ar Direktīvas 92/43/EEK 4. pantu būs jāpārskata.
(13)
Tā kā zināšanas par Direktīvas 92/43/EEK I pielikumā minēto dabisko biotopu tipu un II pielikumā minēto sugu sastopamību un izplatību joprojām ir nepilnīgas, nevar izdarīt secinājumus par to, vai Natura 2000 tīkla izveide ir pabeigta. Vajadzības gadījumā sarakstu pārskata saskaņā ar Direktīvas 92/43/EEK 4. pantu.
(14)
Skaidrības un pārredzamības labad Lēmums 2010/42/ES ir jāatceļ.
(15)
Šajā lēmumā paredzētie pasākumi ir saskaņā ar Biotopu komitejas atzinumu,
IR PIEŅĒMUSI ŠO LĒMUMU.
1. pants
Ceturtais atjauninātais Kopienas nozīmes teritoriju saraksts alpīnajam bioģeogrāfiskajam reģionam saskaņā ar Direktīvas 92/43/EEK 4. panta 2. punkta trešo daļu ir pievienots šā lēmuma pielikumā.
2. pants
Lēmumu 2010/42/ES atceļ.
3. pants
Šis lēmums ir adresēts dalībvalstīm.
Briselē, 2011. gada 10. janvārī

Labels: 12
18
19
20